**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 8 – 9 – 2025**

 **ΑΜΑΡΟΥΣΙΟΥ Αρ. Πρ.: 204**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Διεύθυνση Π. Ε. Β΄ Αθήνας, Δήμο Αμαρουσίου, Αντιδήμαρχο Παιδείας Δήμου Αμαρουσίου – κο Π. Σαγρή, Σικιαρίδειο Ίδρυμα**

**Κοινοποίηση: ΥΠΑΙΘΑ, Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Θέμα: « Στον αέρα η λειτουργία του Ειδικού Δημοτικού Σχολείου Αμαρουσίου (Σικιαρίδειο) λόγω ελλείψεως αιθουσών και τραγικών ελλείψεων σε εκπαιδευτικό – επιστημονικό προσωπικό. Απαιτούμε να εξευρεθούν άμεσα αίθουσες και να στελεχωθεί το σχολείο».**

Με βάση την υπ. αριθμ. Πρ. 133/4 – 6 – 2025 επιστολή του Ειδικού Δημοτικού Σχολείου Αμαρουσίου η οποία απευθύνθηκε στην Δ/νση Π. Ε. Β΄ Αθήνας και στον Δήμο Αμαρουσίου και η οποία κοινοποιήθηκε στο σωματείο μας, ζητήθηκε να διερευνηθεί από τις αρμόδιες υπηρεσίες η εξεύρεση επιπλέον αιθουσών για την εξυπηρέτηση της λειτουργίας του Ειδικού Δημοτικού Σχολείου Αμαρουσίου με δεδομένο ότι το συγκεκριμένο σχολείο έχει αυξημένο αριθμό εγγραφών μαθητών στην Α τάξη του Δημοτικού για το σχολικό έτος 2025 – 2026.

Δυστυχώς, μόλις λίγα χρόνια πριν, στη βάση της πολιτικής του ΥΠΑΙΘΑ και της κυβέρνησης για αύξηση των μαθητών από 5 σε 7 στις τάξεις του Ειδικού Δημοτικού Σχολείου Αμαρουσίου και με ικανή δικαιολογία την αντιμετώπιση των αναγκών του Ειδικού Νηπιαγωγείου Αμαρουσίου, το οποίο συστεγάζεται με το Ειδικό Δημοτικό Σχολείο Αμαρουσίου, είχαν παραχωρηθεί δύο αίθουσες του σχολικού συγκροτήματος που στεγάζει τα δύο σχολεία από το Δημοτικό στο Νηπιαγωγείο, χωρίς καμία προειδοποίηση τόσο στο Σύλλογο των διδασκόντων του Ειδικού Δημοτικού Σχολείου Αμαρουσίου αλλά και χωρίς καμία ενημέρωση προς το σωματείο μας αλλά και τον Σύλλογο Γονέων του Ειδικού Δημοτικού Σχολείου Αμαρουσίου.

**Το Δ. Σ. του Συλλόγου Εκπ/κών Π. Ε. Αμαρουσίου, όπως ακριβώς τότε διαμαρτυρήθηκε για την αδικαιολόγητη από την πλευρά της διοίκησης αύξηση του αριθμού των μαθητών στις τάξεις του Ειδικού Δημοτικού Σχολείου Αμαρουσίου έτσι και τώρα επανέρχεται και καταγγέλλει ως απαράδεκτες τις πολιτικές και τακτικές του ΥΠΑΙΘΑ και της Δ/νσης Π. Ε. Β΄ Αθήνας αναφορικά με τον χειρισμό των θεμάτων λειτουργίας των Ειδικών Σχολείων του Αμαρουσίου (Δημοτικού & Νηπιαγωγείου) που στεγάζονται στο Σικιαρίδειο Ίδρυμα.** Είναι απαράδεκτο να δημιουργούνται προβλήματα στη λειτουργία των σχολικών μονάδων του Σικιαριδείου (Νηπιαγωγείου & Δημοτικού) διότι ο στόχος του ΥΠΑΙΘΑ και της Δ/νσης Π. Ε. Β΄ Αθήνας ήταν και είναι η με κάθε τρόπο συρρίκνωση των συγκεκριμένων σχολικών μονάδων, όπως απαράδεκτο είναι αυτές τις πολιτικές και τακτικές να τις ακολουθεί και η Δημοτική Αρχή Αμαρουσίου, η οποία και αυτή συνέβαλε στη δημιουργία αυτού του προβλήματος ακολουθώντας και εφαρμόζοντας τις εισηγήσεις της Δ/νσης Π. Ε. Β΄ Αθήνας, η οποία χαρακτηριστικά τόνιζε πριν λίγα χρόνια ότι το «άπλωμα» του Ειδικού Δημοτικού Σχολείου Αμαρουσίου πρέπει να περιοριστεί ακολουθώντας ανάλογη τακτική και για το Ειδικό Νηπιαγωγείο Αμαρουσίου.

**Φυσικά δεν αγνοούμε ούτε παραβλέπουμε τις ανάγκες του Ειδικού Νηπιαγωγείου Αμαρουσίου, οι οποίες είναι αντίστοιχες με αυτές του Δημοτικού Σχολείου και για τις οποίες διεκδικούμε και παλεύουμε αναλόγως, θεωρούμε όμως απαράδεκτο από την πλευρά των αρμοδίων υπηρεσιών (Δ/νση Π. Ε. Β΄ Αθήνας – Δήμος Αμαρουσίου) να επιλέγεται η τακτική του «διαίρει και βασίλευε» σε ό, τι αφορά την ικανοποίηση των αναγκών στέγασης και εύρυθμης λειτουργίας των συγκεκριμένων συστεγαζόμενων στο ίδιο κτήριο σχολικών μονάδων.**

**Στη βάση αυτή με την υπ’ αριθμ. πρ. 122/4 – 6 – 2025 επιστολή του Σ. Ε. Π. Ε. Αμαρουσίου καλέσαμε τους εμπλεκόμενους φορείς (Δ/νση Π. Ε. Β΄ Αθήνας και Δήμο Αμαρουσίου) να προβούν στην άμεση εξεύρεση λύσης για τις ανάγκες στέγασης των Ειδικών Σχολείων (Νηπιαγωγείου & Δημοτικού) Αμαρουσίου που στεγάζονται στο Σικιαρίδειο Ίδρυμα στη βάση των αναγκών και των δύο σχολικών μονάδων με πνεύμα συνεννόησης και συνεργασίας στο πλαίσιο των προτάσεων της σχολικής κοινότητας του Ειδικού Δημοτικού Σχολείου & Νηπιαγωγείου Αμαρουσίου.**

**Ενώ ήδη έχει αρχίσει το σχολικό έτος 2025 – 2026 πληροφορηθήκαμε ότι ο Δήμος Αμαρουσίου με έγγραφή επιστολή του προς τον Δ/ντή του Ειδικού Δημοτικού Σχολείου Αμαρουσίου ενημέρωσε ότι: « αφού προέβη σε όλες τις νόμιμες ενέργειες προς την Διοίκηση του Σικιαριδείου Ιδρύματος ζητώντας την παραχώρηση δύο (2) επιπλέον αιθουσών για την εύρυθμη λειτουργία του συγκεκριμένου σχολείου, έλαβε αρνητική απάντηση από τον Πρόεδρο του Δ. Σ. του Ιδρύματος και ως εκ τούτου αδυνατεί να προβεί στην ικανοποίηση του αιτήματος του σχολείου για εξεύρεση επιπλέον αιθουσών». Εντωμεταξύ το Ειδικό Δημοτικό Σχολείο Αμαρουσίου (Σικιαρίδειο) έχει ήδη 83 εγγεγραμμένους μαθητές/μαθήτριες και εκτός της έλλειψης αιθουσών αντιμετωπίζει και τραγικές ελλείψεις σε ότι αφορά την στελέχωσή του από εκπαιδευτικό – επιστημονικό προσωπικό, αφού λείπουν οχτώ (8) δάσκαλοι ειδικής αγωγής, δύο (2) εκπαιδευτικοί εικαστικών, ένας (1) εκπαιδευτικός πληροφορικής, δύο (2) Κοινωνικοί Λειτουργοί, δύο (2) Ψυχολόγοι.**

ΚΑΤΑΓΓΕΛΛΟΥΜΕ την απαράδεκτη αυτή κατάσταση που έχουν δημιουργήσει οι εμπλεκόμενοι με την λειτουργία του συγκεκριμένου σχολείου φορείς της πολιτείας (ΥΠΑΙΘΑ, Δ/νση Π. Ε. Β΄ Αθήνας, **Δήμος Αμαρουσίου – ιδιαίτερα και αποκλειστικά υπεύθυνος για τα σχολικά κτήρια των σχολείων που ανήκουν στην αρμοδιότητά του**, Σικιαρίδειο Ίδρυμα). Είναι προφανές ότι πρόκειται για ΕΜΠΑΙΓΜΟ σε βάρος των μαθητών, των γονέων και των εκπαιδευτικών του Ειδικού Δημοτικού Σχολείου Αμαρουσίου & Ειδικού Νηπιαγωγείου Αμαρουσίου, αφού κανείς από τους παραπάνω φορείς δεν αναλαμβάνει τις ευθύνες που του αναλογούν και επιπρόσθετα προσπαθεί ο καθένας να επιρρίψει τις ευθύνες στους άλλους.

ΚΑΛΟΥΜΕ:

* το ΥΠΑΙΘΑ και την Δ/νση Π. Ε. Β΄ Αθήνας να καλύψουν άμεσα τα κενά σε εκπαιδευτικό – επιστημονικό προσωπικό που χρειάζεται το Ειδικό Δημοτικό Σχολείου Αμαρουσίου (Σικιαρίδειο) για να λειτουργήσει,
* την Δ/νση Π. Ε. Β΄ Αθήνας και τον Δήμο Αμαρουσίου οι οποίοι δημιούργησαν το πρόβλημα της έλλειψης των αιθουσών να το επιλύσουν πείθοντας την διοίκηση του Σικιαριδείου Ιδρύματος να προβεί άμεσα στην παραχώρηση δύο (2) επιπλέον αιθουσών στο Ειδικό Δημοτικό Σχολείο Αμαρουσίου και δύο (2) επιπλέον αιθουσών στο Ειδικό Νηπιαγωγείο Αμαρουσίου από τις αίθουσες του ιδρύματος που παραμένουν κλειστές (π. χ. θα μπορούσαν να δωθούν οι αίθουσες που προορίζονταν για τη λειτουργία του ΚΔΑΠ Αμαρουσίου, οι οποίες θα μπορούσαν να χρησιμοποιηθούν από το Ειδικό Δημοτικό Σχολείο & Νηπιαγωγείο για τις ατομικές θεραπείες των μαθητών τους).

Από τη δική μας πλευρά ως Σύλλογος Εκπ/κών Π. Ε. Αμαρουσίου θα κάνουμε κάθε τι δυνατό προβαίνοντας στις απαραίτητες αγωνιστικές κινητοποιήσεις, στο πλαίσιο των διεκδικήσεών μας για την ικανοποίηση των αναγκών εύρυθμης λειτουργίας των Ειδικών Σχολικών μονάδων (Νηπιαγωγείου & Δημοτικού) του Αμαρουσίου, οι οποίες στεγάζονται στο Σικιαρίδειο Ίδρυμα.

Καλούμε το Δ. Σ. της Δ. Ο. Ε. να επιληφθεί άμεσα του θέματος.

